Vir 60 jaar al is De Jagers sinoniem met uitstaande kwaliteit en vriendelike diens. Dié familie-onderneming is so eie aan Worcester soos sy uithalerwyne. Met soveel jare van sukses agter die rug, is dit moeilik om te glo dat dié onderneming eintlik per toeval op Worcester wortel geskiet het.Dit het alles begin toe Japie de Jager in November 1954 uit Keetmanshoop gekom het om vir sy neef Frikkie de Jager en sy vrou, Babs, op Kuilsrivier te kuier. Tydens dié kuiertjie wou Japie, tóé 27, sommer ook soek na 'n moontlike winkelperseel in Stellenbosch.Japie, Frikkie en Babs het toe ook sommer kort na sy aankoms in die Kaap in die motor gespring en afgesit na Stellenbosch om na 'n geskikte perseel te soek. Toe dié soektog egter niks oplewer wat aan sy vereistes of prysklas voldoen nie, is dit na die Paarl uitgebrei. Ook hiér kon hulle dit nie gelukkig tref nie.
Dit was Babs en Frikkie se voorstel dat hulle "anderkant die berg" na eiendomme gaan kyk; 'n voorstel wat die drietal na Worcester gebring het. Japie wou desjare 'n winkel hê wat nie te ver van die Moederstad was nie (sodat hy relatief maklik voorraad kon gaan haal), maar ook nie in die Kaap sélf nie. In Worcester gekom het hulle 'n perseel gevind waarvan die ligging dalk nie perfek was nie – dit was 'n hele ent buite die sakekern – maar die prys en uitleg het aan Japie se vereistes voldoen. Hulle het nie gras onder hul voete laat groei nie en is dieselfde dag nog na PA Venter waar die toonbank, rakke en ander basiese houtbenodigdhede bestel het. Japie het sommer dieselfde dag nog die huurkontrak vir die perseel geteken.
Dit het nie lank geneem voor die gogga ook vir Babs gebyt het nie, soveel so dat sy haar werk bedank het om 'n winkel in Kuilsrivier te open. Die winkel is in 1955 geopen en die aanvanklike fokus was op vrouedrag. Japie se winkel op Worcester het amptelik op 1 Maart 1955 sy deure geopen. 'n Jaar later volg Frikkie in die spore van sy vrou, bedank en open 'n winkel in Stellenbosch. Dié winkel is in 1970 deur Japie oorgekoop toe Frikkie besluit het om weer te begin boer. Japie se blou Volkswagen-bus was 'n bekende gesig in Worcester. Met dié het hy elke nou en dan koers gekies oor die berg om Babs op te laai waarna hulle voorraad by die groot fabrieke gaan aankoop het. Vir die De Jagers was net die beste kwaliteit goed genoeg, maar ewe belangrik was mededingende pryse omdat 'n groot deel van hul besigheid in daardie stadium op die landbougemeenskap gemik was. Omdat die onderneming in daardie jare kleinskaal was moes Japie en Babs dikwels vat wat hul kon kry met betrekking tot goedkoper produkte. Van verskillende opsies vir groottes was daar nie veel sprake nie. Die voorraad is in grootmaat aangekoop waarna hulle na Kuilsrivier is waar dit verdeel is vir die drie takke. Gedurende dié tyd was Japie se winkel op Worcester tong in die kies as Japie Rejects bekend, 'n naam wat hy lank reeds agtergelaat het.